Але, здаецца, што да гэтага часу гісторыя паходжання адвакатуры як важнага прававога інстытута беларускай дзяржавы з розных прычын даследавана не так дасканала і мае шмат невядомых не толькі беларускаму грамадству, але і самім адвакатам старонак. Нягледзячы ні на публікацыі навукоўцаў, ні на агульную даступнасць гістарычных дакументаў, гісторыя паходжання беларускай адвакатуры яшчэ і сёння з’яўляецца маладаследаваным пытаннем. Можна сказаць, што толькі астатнім часам у Беларусі пачалі з’яўляцца артыкулы на згаданую вышэй тэму, і, у першую чаргу, дзякуючы намаганням навукоўцаў Беларускага дзяржаўнага ўніверсытэта. Мэтай гэтага артыкула з’яўляецца жаданне аўтараў высветліць у гісторыі Беларусі дату, якую можна было б аб’ектыўна лічыць датай узнікнення інстытута адвакатуры на беларускіх землях.